Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη θέση που πρέπει να υιοθετήσει η Κοινότητα στο πλαίσιο του Συμβουλίου των Υπουργών ΑΚΕ-ΕΚ όσον αφορά απόφαση για τη χρησιμοποίηση των μη διατεθέντων πόρων καθώς και των επιδοτήσεων επιτοκίου για τις οποίες δεν έχουν αναληφθεί υποχρεώσεις από το 8ο Ευρωπαϊκό Ταμείο Ανάπτυξης

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η απόφαση αριθ. 1/2000 του Συμβουλίου Υπουργών AΚΕ-EΚ της 27ης Ιουλίου 2000 [1] σχετικά με τα μεταβατικά μέτρα που εφαρμόζονται από τις 2 Αυγούστου 2000 έως την έναρξη ισχύος της Συμφωνίας του Κοτονού προβλέπει την πρόωρη εφαρμογή της συμφωνίας και τη συνέχιση της εφαρμογής ορισμένων διατάξεων της αναθεωρημένης Τέταρτης Σύμβασης του Λομέ.

[1] ΕΕ L 195, 1.8.2000, σ. 46. Η εν λόγω απόφαση παρατάθηκε με την απόφαση αριθ. 1/2002 του Συμβουλίου των Υπουργών ΑΚΕ-ΕΚ της 31ης Μαΐου 2002.

Σύμφωνα με την απόφαση για τα μεταβατικά μέτρα, το Συμβούλιο Υπουργών ΑΚΕ-ΕΚ έλαβε τις αποφάσεις αριθ. 3/2000 της 15ης Δεκεμβρίου 2000 [2] και 10/2001 της 20ης Δεκεμβρίου 2001 [3] (με εκχώρηση αρμοδιοτήτων στην Επιτροπή των Πρέσβεων) για τη χρησιμοποίηση των μη διατεθέντων πόρων του 8ου EΤΑ, για να εξασφαλίσει ορισμένες δραστηριότητες εν αναμονή της έναρξης ισχύος του 9ου EΤΑ. Δεδομένου ότι το 9ο EΤΑ δεν τέθηκε σε ισχύ, όπως προβλεπόταν, τον Ιούνιο του 2002, υπάρχουν ορισμένες δραστηριότητες που δεν καλύπτονται από αυτές τις αποφάσεις για τις οποίες πρέπει να αποφασίσει το Συμβούλιο Υπουργών ΑΚΕ-ΕΚ.

[2] ΕΕ L 8, 12.1.2001, σ. 38.

[3] ΕΕ L 50, 21.2.2002, σ. 62.

Tο επισυναπτόμενο σχέδιο απόφασης προβλέπει τη χορήγηση EUR 54,2 από τους μη διατεθέντες πόρους του ΕΤΑ καθώς και 200 EUR για επιδοτήσεις επιτοκίων για τις οποίες δεν έχουν αναληφθεί υποχρεώσεις από το 8ο ΕΤΑ για τους εξής σκοπούς:

1. ΠΟΡΟΙ ΓΙΑ ΠΡΩΤΟΒΟΥΛΙΕΣ ΜΕΙΩΣΗΣ ΤΟΥ ΧΡΕΟΥΣ ΠΟΥ ΕΧΟΥΝ ΣΥΜΦΩΝΗΘΕΙ ΣΕ ΔΙΕΘΝΕΣ ΕΠΙΠΕΔΟ

Με τις αποφάσεις αριθ. 1/1999 της 8ης Δεκεμβρίου 1999 [4] και 2/2001 της 20ης Δεκεμβρίου 2001, [5] το Συμβούλιο των Υπουργών ΑΚΕ-ΕΚ χορήγησε πόρους για μηχανισμούς ελάφρυνσης του χρέους υπέρ των υπερχρεωμένων χωρών ΑΚΕ για συνολικό ποσό 1,060 εκατομμυρίου EUR. [6] Αυτοί οι πόροι απέβλεπαν στο (i) να καλύψουν τη γενική χρηματοδότηση πρωτοβουλίας υπέρ των υπερχρεωμένων φτωχών χωρών (HIPC) μέχρι ποσού 680 εκατομμυρίων EUR και (ii) να καλύψουν τις υποχρεώσεις του καθυστερούμενου χρέους και της εξυπηρέτησης του χρέους προς την Κοινότητα των χωρών ΑΚΕ που εμπίπτουν στο πλαίσιο της πρωτοβουλίας HIPC για συνολικό ποσό 380 εκατομμυρίων EUR. Για να εξασφαλιστεί η συνέχιση της στήριξης της Κοινότητας στην πρωτοβουλία που ανελήφθη το 1999 και αναπτύχθηκε το 2001, προτείνεται να μεταφερθεί ποσό τουλάχιστον 125 εκατομμυρίων EUR από τις επιδοτήσεις επιτοκίου για τις οποίες δεν έχουν αναληφθεί υποχρεώσεις για βοήθεια στις χώρες ΑΚΕ που εμπίπτουν στο πλαίσιο της πρωτοβουλίας HIPC [7]. Οι πόροι αυτοί θα διατεθούν κατά προτεραιότητα για τις υποχρεώσεις του οφειλόμενου χρέους και της εξυπηρέτησης του χρέους προς την Κοινότητα.

[4] ΕΕ L 103, 28.4.2000, Σ. 73.

[5] ΕΕ L 56, 27.2.2002, Σ. 19.

[6] Η ΕΠΙΤΡΟΠΉ ΧΟΡΉΓΗΣΕ ΠΕΡΑΙΤΈΡΩ ΣΥΝΕΙΣΦΟΡΈΣ ΣΤΗΝ ΠΡΩΤΟΒΟΥΛΊΑ HIPC ΑΠΌ ΤΑ ΕΠΙΤΌΚΙΑ ΤΟΥ ΕΤΑ (40 ΕΚΑΤΟΜΜΎΡΙΑ EUR) ΚΑΙ ΑΠΌ ΤΟΝ ΠΡΟΫΠΟΛΟΓΙΣΜΌ (54 ΕΚΑΤΟΜΜΎΡΙΑ EUR, ΥΠΈΡ ΤΩΝ ΧΩΡΏΝ ΤΗΣ ΛΑΤΙΝΙΚΉΣ ΑΜΕΡΙΚΉΣ ΚΑΙ ΤΗΣ ΑΣΊΑΣ).

[7] ΚΑΤΆ ΤΗΝ ΈΝΑΡΞΗ ΙΣΧΎΟΣ ΤΟΥ ΈΝΑΤΟΥ ΕΤΑ, ΤΟ ΠΟΣΌ ΑΥΤΌ ΘΑ ΣΥΜΠΛΗΡΩΘΕΊ ΑΠΌ ΤΑ ΕΝΔΕΧΌΜΕΝΑ ΥΠΌΛΟΙΠΑ ΓΙΑ ΤΑ ΟΠΟΊΑ ΔΕΝ ΈΧΟΥΝ ΑΝΑΛΗΦΘΕΊ ΥΠΟΧΡΕΏΣΕΙΣ ΤΩΝ ΕΠΙΧΟΡΗΓΉΣΕΩΝ ΠΟΥ ΑΝΑΦΈΡΟΝΤΑΙ ΣΤΑ ΣΗΜΕΊΑ 3, 4 ΚΑΙ 5.

2. ΠΡΟΛΗΨΗ ΚΑΙ ΡΥΘΜΙΣΗ ΤΩΝ ΣΥΓΚΡΟΥΣΕΩΝ ΚΑΙ ΠΑΓΙΟΠΟΙΗΣΗ ΤΗΣ ΕΙΡΗΝΗΣ

Η Κοινότητα και τα κράτη ΑΚΕ συμφώνησαν να συνεχίσουν μια ενεργό, συνολική και ολοκληρωμένη πολιτική για την πρόληψη και ρύθμιση των συγκρούσεων και την παγιοποίηση της ειρήνης. Σ´αυτό το πλαίσιο χρειάζεται να στηριχθούν οι χώρες που εξέρχονται από διασυνοριακές συγκρούσεις και να βοηθηθούν στις προσπάθειές τους για παγιοποίηση της ειρήνης. Με την απόφαση αριθ. 10/2001 της Επιτροπής των Πρέσβεων ΑΚΕ-ΕΚ χορηγήθηκαν για τον σκοπό αυτό 50 εκατομμύρια EUR. Λόγω των σημαντικών αναγκών για συνδρομή σ´αυτό τον τομέα, προτείνεται να μεταφερθεί συμπληρωματικό ποσό 25 εκατομμυρίων EUR από τις επιδοτήσεις επιτοκίου για τις οποίες δεν έχουν αναληφθεί υποχρεώσεις για να στηριχθεί η πρόληψη και η ρύθμιση των συγκρούσεων, σύμφωνα με το άρθρο 11, παράγραφοι (2) και (3) της συμφωνίας εταιρικής σχέσης ΑΚΕ-ΕΚ, που τέθηκε σε πρόωρη εφαρμογή με την απόφαση αριθ. 1/2000 του Συμβουλίου των Υπουργών ΑΚΕ-ΕΚ.

3. ΕΝΕΡΓΕΙΕΣ ΜΕ ΚΕΦΑΛΑΙΑ ΕΠΙΧΕΙΡΗΜΑΤΙΚΟΥ ΚΙΝΔΥΝΟΥ

Με την απόφαση αριθ. 2/2000 της 15ης Δεκεμβρίου 2000 [8], το Συμβούλιο των Υπουργών ΑΚΕ-ΕΚ αποφάσισε να χορηγήσει 300 εκατομμύρια EUR από τους μη διατεθέντες πόρους και από τις επιδοτήσεις επιτοκίων για τις οποίες δεν είχαν αναληφθεί υποχρεώσεις σε ενέργειες με κεφάλαια επιχειρηματικού κινδύνου, επιπλέον της αρχικής επιχορήγησης βάσει του χρηματοδοτικού πρωτοκόλλου της αναθεωρημένης Τέταρτης Σύμβασης του Λομέ. Η απόφαση αυτή λήφθηκε για να εξασφαλιστεί ότι θα υπάρχουν διαθέσιμοι επαρκείς πόροι για ενέργειες αυτού του τύπου, εν αναμονή της έναρξης ισχύος του 9ου EΤΑ. Ωστόσο, σύμφωνα με τις προβλέψεις της Ευρωπαϊκής Τράπεζας Επενδύσεων που διαχειρίζεται τις ενέργειες με κεφάλαια επιχειρηματικού κινδύνου, οι πόροι που είναι αυτή τη στιγμή διαθέσιμοι για τέτοιες ενέργειες δεν επαρκούν για να καλύψουν τις ανάγκες έως την έναρξη ισχύος του 9ου EΤΑ, η εφαρμογή του οποίου δεν προβλέπεται πριν από την έναρξη του 2003. Ως εκ τούτου προτείνεται να μεταφερθεί συμπληρωματικό ποσό 50 εκατομμυρίων EUR από τις επιδοτήσεις του επιτοκίου για τις οποίες δεν έχουν αναληφθεί υποχρεώσεις για ενέργειες με κεφάλαια επιχειρηματικού κινδύνου.

[8] ΕΕ L17, 19.1.2001, σ. 20.

Tο επισυναπτόμενο σχέδιο απόφασης προβλέπει ότι, κατά την έναρξη ισχύος του 9ου EΤΑ, κάθε ενδεχόμενο υπόλοιπο από τις επιχορηγήσεις του 8ου EΤΑ για ενέργειες με κεφάλαια επιχειρηματικού κινδύνου να χρησιμοποιηθεί για την ελάφρυνση του χρέους.

4. ΚΕΝΤΡΟ ΓΙΑ ΤΗΝ ΑΝΑΠΤΥΞΗ ΤΩΝ ΕΠΙΧΕΙΡΗΣΕΩΝ (ΚΑΕ)/ΚΕΝΤΡΟ ΓΙΑ ΤΗΝ ΑΝΑΠΤΥΞΗ ΤΗΣ ΓΕΩΡΓΙΑΣ (ΚΑΑ)

Η παραπάνω αναφερθείσα απόφαση (αριθ. 1/2000) για τα μεταβατικά μέτρα προβλέπει την πρόωρη εφαρμογή των διατάξεων σχετικά με το ΚΑΕ και το ΚΑΓ στο παράρτημα III της Συμφωνίας Εταιρικής Σχέσης AΚΕ-EΚ. Σύμφωνα με αυτή την απόφαση, οι αποφάσεις αριθ. 3/2000 και 10/2001 συμπεριέλαβαν επιχορηγήσεις για το ΚΑΕ και το ΚΑΓ για τα οικονομικά έτη 2001 και 2002, από τους μη διατεθέντες πόρους του 8ου EΤΑ, ως προκαταβολή από το 9ο EΤΑ (στο Χρηματοδοτικό Πρωτόκολλο της Συμφωνίας Εταιρικής Σχέσης ΑΚΕ-ΕΚ, επιχορήγηση 90 εκατομμυρίων EUR από το 9ο EΤΑ διατέθηκε για το ΚΑΕ και 70 εκατομμυρίων EUR για το ΚΑΓ).

Επειδή δεν είναι πιθανόν ότι το 9ο EΤΑ θα τεθεί σε ισχύ πριν από την έναρξη του 2003, πρέπει να εγκριθεί νέα διάταξη για να καλύψει τους πόρους των ΚΑΕ και ΚΑΓ για το οικονομικό έτος 2003. Το συνολικό ποσό που είναι αναγκαίο για τη χρηματοδότηση του προϋπολογισμού του ΚΑΕ για το 2003 υπολογίζεται κατ´ανώτατο όριο σε 22 εκατομμύρια EUR. Δεδομένου ότι 6,8 εκατομμύρια EUR είναι ακόμη διαθέσιμα από το 8ο EΤΑ, σύμφωνα με τις αποφάσεις για αναδιανομή του Δεκεμβρίου 2000 και του Δεκεμβρίου 2001, το ΚΑΕ θα χρειαστεί επιπρόσθετο ποσό 15,2 εκατομμυρίων EUR για να καλύψει το οικονομικό έτος 2003. Οι ανάγκες του ΚΑΕ για το ίδιο οικονομικό έτος είναι 14 εκατομμύρια EUR. Για να διατεθούν αυτοί οι οικονομικοί πόροι, είναι, ως εκ τούτου, αναγκαίο το Συμβούλιο Υπουργών ΑΚΕ-EΚ να επιτρέψει τη χρησιμοποίηση, με τη μορφή προκαταβολής από το 9ο EΤΑ, των μη διατεθέντων πόρων από το 8ο ΕΤΑ.

Το επισυναπτόμενο σχέδιο απόφασης προβλέπει ότι, κατά την έναρξη ισχύος του 9ου EΤΑ, κάθε ενδεχόμενο υπόλοιπο από τις επιχορηγήσεις που προορίζονταν ειδικά για τη χρηματοδότηση του ΚΑΕ και του ΚΑΓ θα χρησιμοποιηθεί για την ελάφρυνση του χρέους.

5. ΠΕΡΙΦΕΡΕΙΑΚΗ ΣΥΝΕΡΓΑΣΙΑ

Tο Χρηματοδοτικό Πρωτόκολλο που επισυνάπτεται στη Συμφωνία Εταιρικής Σχέσης ΑΚΕ-ΕΚ διαθέτει 1,300 εκατομμύριο EUR για την περιφερειακή συνεργασία. Η παραπάνω αναφερθείσα απόφαση (αριθ. 1/2000) για τα μεταβατικά μέτρα προσδιορίζει ότι, εν αναμονή της έναρξης ισχύος του 9ου EΤΑ, η χρηματοδοτική συνεργασία θα χρηματοδοτηθεί από τους πόρους των προηγούμενων ΕΤΑ. Ορισμένες περιφέρειες δεν διαθέτουν επαρκείς πόρους για να θέσουν σε εφαρμογή νέα προγράμματα. Ως εκ τούτου προτείνεται στο Συμβούλιο των Υπουργών ΑΚΕ-ΕΚ να επιτρέψει τη χρησιμοποίηση, με τη μορφή προκαταβολής από το 9ο EΤΑ, ανώτατου ποσού 25 εκατομμυρίων EUR από τους μη διατεθέντες πόρους του 8ου EΤΑ.

Όπως τα σημεία 3 και 4, το επισυναπτόμενο σχέδιο απόφασης προβλέπει ότι, κατά την έναρξη ισχύος του 9ου EΤΑ, κάθε ενδεχόμενο υπόλοιπο της ειδικής χορήγησης ως προκαταβολής από το 8ο EΤΑ που προβλέπεται για την περιφερειακή συνεργασία θα διατεθεί για τη μείωση του χρέους.

Για όλους αυτούς τους λόγους, η Επιτροπή προτείνει να εγκρίνει το Συμβούλιο τη συναπτόμενη απόφαση σχετικά με τη θέση που πρέπει να υιοθετήσει η Κοινότητα στο πλαίσιο του Συμβουλίου των Υπουργών ΑΚΕ-ΕΚ όσον αφορά απόφαση για την αναδιανομή των μη διατεθέντων πόρων καθώς και των επιδοτήσεων επιτοκίου για τις οποίες δεν έχουν αναληφθεί υποχρεώσεις από το 8ο EΤΑ.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη θέση που πρέπει να υιοθετήσει η Κοινότητα στο πλαίσιο του Συμβουλίου των Υπουργών ΑΚΕ-ΕΚ όσον αφορά απόφαση για τη χρησιμοποίηση των μη διατεθέντων πόρων καθώς και των επιδοτήσεων επιτοκίου για τις οποίες δεν έχουν αναληφθεί υποχρεώσεις από το 8ο Ευρωπαϊκό Ταμείο Ανάπτυξης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 310 σε συνδυασμό με το άρθρο 300, παράγραφος 2, δεύτερο εδάφιο,

την πρόταση της Επιτροπής,

Εκτιμώντας τα εξής:

(1) Η απόφαση αριθ. 1/2000 του Συμβουλίου των Υπουργών AΚΕ-EΚ της 27ης Ιουλίου 2000, όπως παρατάθηκε με την απόφαση αριθ. 1/2002 της 31ης Μαΐου 2002, καθορίζει μεταβατικά μέτρα για την περίοδο από 2 Αυγούστου 2000 έως την επικύρωση της Συμφωνίας του Κοτονού. Το άρθρο 2 της εν λόγω απόφασης αναφέρει ότι οι διατάξεις της Τέταρτης Σύμβασης Λομέ, όπως αναθεωρήθηκε με τη Σύμβαση που υπογράφηκε στον Μαυρίκιο στις 4 Noεμβρίου 1995, σχετικά με τις αρμοδιότητες που θα έχει το Συμβούλιο των Υπουργών για λήψη απόφασης όσον αφορά τη χρησιμοποίηση των μη διατεθέντων πόρων του 6ου, 7ου και 8ου ΕΤΑ, εξακολουθούν να εφαρμόζονται.

(2) Η θέση της Κοινότητας στο πλαίσιο του Συμβουλίου των Υπουργών ΑΚΕ-ΕΚ θα πρέπει να καθοριστεί με σκοπό την έγκριση, από το τελευταίο, απόφασης σχετικά με τη χρησιμοποίηση των μη διατεθέντων πόρων και των επιδοτήσεων επιτοκίων για τις οποίες δεν έχουν αναληφθεί υποχρεώσεις από το 8ο ΕΤΑ,

ΑΠΟΦΑΣΙΖΕΙ :

Άρθρο 1

Η θέση που έλαβε η Κοινότητα στο πλαίσιο του Συμβουλίου των Υπουργών ΑΚΕ-ΕΚ για την αναδιανομή των μη διατεθέντων πόρων καθώς και των επιδοτήσεων επιτοκίου για τις οποίες δεν είχαν αναληφθεί υποχρεώσεις από το 8ο EΤΑ βασίζεται στο σχέδιο απόφασης του Συμβουλίου των Υπουργών ΑΚΕ-ΕΚ που επισυνάπτεται στο παράρτημα.

Άρθρο 2

Μπορούν να συμφωνηθούν αλλαγές ελάσσονος σημασίας στο σχέδιο απόφασης χωρίς να χρειαστεί περαιτέρω απόφαση του Συμβουλίου.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Σχέδιο ΑΠΟΦΑΣΗ ΤΟΥ ΣΥΜΒΟΥΛΙΟΥ ΤΩΝ ΥΠΟΥΡΓΩΝ ΑΚΕ-ΕΚ σχετικά με τη χρησιμοποίηση των μη διατεθέντων πόρων καθώς και των επιδοτήσεων επιτοκίου για τις οποίες δεν έχουν αναληφθεί υποχρεώσεις από το 8ο Ευρωπαϊκό Ταμείο Ανάπτυξης

TΟ ΣΥΜΒΟΥΛΙΟ ΤΩΝ ΥΠΟΥΡΓΩΝ ΑΚΕ-ΕΚ

Έχοντας υπόψη:

- την Τέταρτη Σύμβαση ΑΚΕ-ΕΚ, όπως τροποποιήθηκε με τη συμφωνία που υπογράφηκε στον Μαυρίκιο στις 4 Νοεμβρίου 1995, και ιδίως τα άρθρα 195, στοιχείο (β), 219, παράγραφος (2), στοιχείο (δ), 245, παράγραφος (2), 257 και 282, παράγραφος(5),

- τη Συμφωνία Εταιρικής Σχέσης ΑΚΕ-ΕΚ, που υπογράφηκε στο Κοτονού στις 23 Ιουνίου 2000,

Εκτιμώντας τα εξής:

(1) Με την απόφαση αριθ. 1/2000 της 27ης Ιουλίου 2000, το Συμβούλιο των Υπουργών ΑΚΕ-ΕΚ ενέκρινε μεταβατικά μέτρα για την περίοδο από 2 Aυγούστου 2000 έως την επικύρωση της Συμφωνίας Εταιρικής Σχέσης ΑΚΕ-ΕΚ, που προβλέπουν την πρόωρη εφαρμογή ορισμένων διατάξεων της συμφωνίας εταιρικής σχέσης καθώς και τη συνέχιση της εφαρμογής ορισμένων διατάξεων της Τέταρτης Σύμβασης Λομέ όπως αναθεωρήθηκε με τη συμφωνία που υπογράφηκε στον Μαυρίκιο στις 4 Νοεμβρίου 1995. Το άρθρο 2 αυτής της απόφασης αναφέρει ότι οι διατάξεις της Σύμβασης Λομέ, σχετικά με τις αρμοδιότητες που θα έχει το Συμβούλιο των Υπουργών ΑΚΕ-ΕΚ για λήψη απόφασης όσον αφορά τη χρησιμοποίηση μη διατεθέντων πόρων του 6ου, 7ου και 8ου ΕΤΑ, εξακολουθούν να εφαρμόζονται. Η εν λόγω απόφαση παρατάθηκε με την απόφαση αριθ. 1/2002 του Συμβουλίου των Υπουργών ΑΚΕ-ΕΚ της 31ης Μαΐου 2002.

(2) Με τις αποφάσεις αριθ. 1/1999 της 8ης Δεκεμβρίου 1999 και 2/2001 της 20ης Δεκεμβρίου 2001, το Συμβούλιο των Υπουργών ΑΚΕ-ΕΚ χορήγησε πόρους για μηχανισμούς ελάφρυνσης του χρέους υπέρ των υπερχρεωμένων χωρών ΑΚΕ για συνολικό ποσό 1,060 εκατομμυρίου EUR. Για να εξασφαλιστεί η πλήρης εφαρμογή της υποχρέωσης που ανέλαβε η Κοινότητα μέσω της πρωτοβουλίας που ανελήφθη το 1999 και αναπτύχθηκε το 2001, είναι αναγκαίο να χορηγηθούν συμπληρωματικοί πόροι στο μηχανισμό μείωσης του χρέους.

(3) Για να εξασφαλιστεί ότι η Κοινότητα θα εξακολουθήσει να συμβάλει στις προσπάθειες για την πρόληψη και τη ρύθμιση των συγκρούσεων και την παγιοποίηση της ειρήνης, είναι σκόπιμο να χορηγηθούν συμπληρωματικοί πόροι για το σκοπό αυτό.

(4) Για να εξασφαλιστεί η συνέχιση των ενεργειών με κεφάλαια επιχειρηματικού κινδύνου, θα πρέπει να διατεθούν τα αναγκαία κεφάλαια για να καλύψουν τις χρηματοδοτικές ανάγκες έως την έναρξη ισχύος του 9ου EΤΑ.

(5) Για να εξασφαλιστεί η συνέχιση των δραστηριοτήτων του Κέντρου για την Ανάπτυξη των Επιχειρήσεων (ΚΑΕ) και του Κέντρου για την Ανάπτυξη της Γεωργίας (ΚΑΓ), θα πρέπει να διατεθούν τα αναγκαία κεφάλαια για να καλύψουν τις χρηματοδοτικές ανάγκες για το οικονομικό έτος 2003.

(6) Για να συνεχιστεί η εφαρμογή της περιφερειακής συνεργασίας σε περιφέρειες που έχουν ανεπαρκείς πόρους από το 6ο, 7ο και 8ο EΤΑ, θα πρέπει να διατεθούν τα αναγκαία κεφάλαια για να καλύψουν τις χρηματοδοτικές ανάγκες έως την έναρξη ισχύος του 9ου EΤΑ.

ΑΠΟΦΑΣΙΖΕΙ:

Άρθρο 1 - Πρωτοβουλίες για την ελάφρυνση του χρέους

Ποσό 125 εκατομμυρίων EUR θα ληφθεί από τις επιδοτήσεις επιτοκίου για τις οποίες δεν έχουν αναληφθεί υποχρεώσεις του 8ου EΤΑ για την ελάφρυνση του χρέους υπέρ των υπερχρεωμένων χωρών ΑΚΕ, σύμφωνα με το άρθρο 66 της Συμφωνίας Εταιρικής Σχέσης ΑΚΕ-ΕΚ.

Άρθρο 2 - Πρόληψη και ρύθμιση των συγκρούσεων και παγιοποίηση της ειρήνης

Ποσό 25 εκατομμυρίων EUR θα ληφθεί από τις επιδοτήσεις επιτοκίου για τις οποίες δεν έχουν αναληφθεί υποχρεώσεις του 8ου EΤΑ για δράσεις όσον αφορά την πρόληψη και τη ρύθμιση των συγκρούσεων και για την παγιοποίηση της ειρήνης, σύμφωνα με το άρθρο 11, παράγραφοι (2) και (3) της Συμφωνίας Εταιρικής Σχέσης ΑΚΕ-ΕΚ.

Άρθρο 3 - Ενέργειες με κεφάλαια επιχειρηματικού κινδύνου

1. Ποσό 50 εκατομμυρίων EUR θα ληφθεί από τις επιδοτήσεις επιτοκίου για τις οποίες δεν έχουν αναληφθεί υποχρεώσεις του 8ου EΤΑ για ενέργειες με κεφάλαια επιχειρηματικού κινδύνου.

2. Ύστερα από την έναρξη ισχύος του Χρηματοδοτικού Πρωτοκόλλου της Συμφωνίας Εταιρικής Σχέσης ΑΚΕ-ΕΚ, κάθε ενδεχόμενο υπόλοιπο για το οποίο δεν έχουν αναληφθεί υποχρεώσεις από τις επιχορηγήσεις για ενέργειες με κεφάλαια επιχειρηματικού κινδύνου, που αναφέρονται στην παράγραφο 1, θα μεταφερθούν στην επιχορήγηση για την ελάφρυνση του χρέους, που αναφέρεται στο άρθρο 1 της παρούσας απόφασης και θα χρησιμοποιηθεί για τον σκοπό αυτό.

3. Έως την ημερομηνία έναρξης ισχύος του Χρηματοδοτικού Πρωτοκόλλου της Συμφωνίας Εταιρικής Σχέσης ΑΚΕ-ΕΚ, η επιστροφή των δανείων που χρηματοδοτούνται από τις επιχορηγήσεις για τις ενέργειες με κεφάλαια επιχειρηματικού κινδύνου που αναφέρονται στην παράγραφο 1 καθώς και η επιστροφή των δανείων που χρηματοδοτούνται από τις επιχορηγήσεις για τις ενέργειες με κεφάλαια επιχειρηματικού κινδύνου που προβλέπονται από την απόφαση αριθ. 2/2000 του Συμβουλίου των Υπουργών ΑΚΕ-ΕΚ, της 15ης Δεκεμβρίου 2000, προστίθενται στο γενικό απόθεμα (μη διατεθέντες πόροι) του 8ου EΤΑ. Ύστερα από αυτή την ημερομηνία, οι επιστροφές αυτών των δανείων προστίθενται στο κονδύλι για την μακροπρόθεσμη ανάπτυξη, όπως αναφέρεται στο άρθρο 3, στοιχείο (α) του Χρηματοδοτικού Πρωτοκόλλου.

Άρθρο 4 - ΚΑΕ/ΚΓΑ

1. Από τους μη διατεθέντες πόρου του 8ου EΤΑ (γενικό απόθεμα), λαμβάνεται ως προκαταβολή από το 9ο EΤΑ:

- Aνώτατο ποσό 15,2 εκατομμυρίων EUR για να χρηματοδοτηθεί ο προϋπολογισμός του ΚΑΕ το 2003

- Aνώτατο ποσό 14 εκατομμυρίων EUR για να χρηματοδοτηθεί ο προϋπολογισμός του ΚΑΓ το 2003

2. Ύστερα από την έναρξη ισχύος του Χρηματοδοτικού Πρωτοκόλλου της Συμφωνίας Εταιρικής Σχέσης ΑΚΕ-ΕΚ, κάθε ενδεχόμενο υπόλοιπο για το οποίο δεν αναλήφθηκαν υποχρεώσεις από τις επιχορηγήσεις που αναφέρονται στην παράγραφο 1 μεταφέρεται στην επιχορήγηση για την ελάφρυνση του χρέους, που προβλέπεται στο άρθρο 1 της παρούσας απόφασης και χρησιμοποιείται για τον σκοπό αυτό.

3. Μόνο τα ποσά για τα οποία αναλήφθηκαν πραγματικά υποχρεώσεις θα θεωρηθούν ως προκαταβολή από το 9ο EΤΑ.

Άρθρο 5 - Περιφερειακή συνεργασία και ολοκλήρωση

1. Ποσό 25 εκατομμυρίων EUR θα ληφθεί από τους μη διατεθέντες πόρους του 8ου EΤΑ (γενικό απόθεμα), ως προκαταβολή από το κονδύλι του 9ου EΤΑ για την περιφερειακή συνεργασία και ολοκλήρωση, όπως προσδιορίζεται στο άρθρο 3, στοιχείο (β) του Χρηματοδοτικού Πρωτοκόλλου της Συμφωνίας Εταιρικής Σχέσης ΑΚΕ-ΕΚ.

2. Ύστερα από την έναρξη ισχύος του Χρηματοδοτικού Πρωτοκόλλου της Συμφωνίας Εταιρικής Σχέσης ΑΚΕ-ΕΚ, κάθε ενδεχόμενο υπόλοιπο των επιχορηγήσεων για την περιφερειακή συνεργασία και ολοκλήρωση που αναφέρονται στην παράγραφο (1) μεταφέρεται στην επιχορήγηση για την ελάφρυνση του χρέους που προβλέπεται στο άρθρο 1 της παρούσας απόφασης και χρησιμοποιείται για τον σκοπό αυτό.

3. Μόνο τα ποσά για τα οποία αναλήφθηκαν πραγματικά υποχρεώσεις θα θεωρηθούν ως προκαταβολή από το 9ο EΤΑ.

Άρθρο 6

Ζητείται από τον κύριο διατάκτη του ΕΤΑ να λάβει τα αναγκαία μέτρα για την εφαρμογή της παρούσας απόφασης, η οποία θα αρχίσει να ισχύει την ημέρα της έγκρισής της.

Έγινε στις

Για το Συμβούλιο των Υπουργών ΑΚΕ-ΕΚ

Ο Πρόεδρος